
Spórafelszíni fehérjék szerepe Mucor lusitanicus fonalas gomba spórázási folyamataiban

A mucormikózis a Mucorales járomspórás gombák által kiváltott megbetegedés. Míg az egészséges immunrendszer hatékonyan képes védekezni a járomspórás gombák által kiváltott fertőzésekkel szemben, addig bizonyos pácienscsoportok körében sérül a természetes immunrendszer alkotta gát, ami lehetőséget biztosít a Mucorales rendbe tartozó gombák számára a kórfolyamat kiváltására. Mivel a fertőzés a gomba sporangiospórái révén valósul meg, így ennek tudatában a Mucor lusitanicus ivartalan szaporító képleteinek tanulmányozásával kerestünk választ a cotH gének szerepére e folyamatban. Rhizopus esetében a CotH3 fehérje fontos szerepet tölt be a gomba fertőzési mechanizmusában, amely rávilágíthat a CotH fehérjecsalád esetleges jelentőségére más mucormikózist okozó gombafajok virulenciája esetében is.
Kutatásunk elsősorban a cotH géncsalád átfogó elemzésére és a M. lusitanicus virulenciájában betöltött szerepére irányult. A munkánk során a cotH gének CRISPR-Cas9 rendszer általi célzott elrontását és a genetikailag stabil mutánsok fenotípusos változásainak nyomon követését valósítottuk meg. Dolgozatom során célul tűztük ki spórafelszíni proteinekben diszrupciós mutánsok létrehozását, majd a sporuláció folyamatának vizsgálatát. Kutatásunk során továbbá a mutánsok virulenciájában bekövetkező esetleges változásokat in vitro, valamint in vivo rendszerben szerettük volna megvizsgálni.
A mutánsok spóráinak J774.16 makrofágszerű sejtvonal általi fagocitózisát fénymikroszkóppal követtük nyomon. A spórák sejtfalában bekövetkező esetleges változásokat fluoreszcens mikroszkópiával vizsgáltuk. A mutánsok patogenitását Galleria mellonella modellben vizsgáltuk.
A dolgozatom során CRISPR-Cas9 rendszer segítségével diszrupciót hajtottunk végre a CotH12 proteint kódoló génben. A kódoló szakaszba integrált szelekciós markergén segítségével szelektív táptalajon választottuk ki a mutáns telepeket további vizsgálatok céljából. A mutáns genotípusát hagyományos, valamint RT-qPCR segítségével ellenőriztük. Ezt követően a létrehozott mutánst, valamint korábbi, spóra felszíni fehérjékben diszrupciós törzseket vizsgáltunk sporuláció szempontjából. Sikeresen azonosítottunk két, spórázási fenotípusban deficiens mutánst.



